ዋና ኦዲተሩ የንግድ ባንክ ቦርድ አባልነት ሹመታቸውን አልቀበልም አሉ
የኢትዮጵያ ንግድ ባንክ የቦርድ አባል እንዲሆኑ የተሾሙት ዋና ኦዲተር አቶ ገመቹ ዱቢሶ ሹመቱን እንደማይቀበሉት አስታወቀ፡፡አቶ ገመቹ እሳቸው የሚመሩት የፌዴራል ዋና ኦዲተር መሥሪያ ቤት ኦዲት በሚያደርገው የመንግሥት ተቋም የቦርድ አባል ሆነው መሥራት የጥቅም ግጭት እንደሚፈጥር ለሪፖርተር ገልጸው፣ በዚህም ምክንያት ሹመቱን እንደማይቀበሉት አስታውቀዋል፡፡ከሹመቱም ጋር ተያይዞ ለሚመለከተው የመንግሥት አካል መልስ እንደሚሰጡም አስረድተዋል፡፡በተያያዘ ዜናም የኢትዮጵያ ንግድ ባንክ የቦርድ አባል እንዲሆኑ ታዋቂው የማክሮ ኢኮኖሚ ባለሙያ እዮብ ተስፋዬ (ዶ/ር) ከተሾሙት ውስጥ አንዱ ናቸው፡፡ በተጨማሪም ወ/ሮ ደሚቱ ሃምቢሳ፣ በቅርቡ ጠቅላይ ሚኒስትር ዓብይ አህመድ (ዶ/ር) የፖሊስ ጉዳዮች አማካሪ አድርገው የሾሟቸው አቶ ማሞ ምሕረቱ፣ እንዲሁም የኢትዮጵያ ኤሌክትሪክ ኃይል ዋና ሥራ አስፈጻሚ አብርሃም በላይ (ዶ/ር) በንግድ ባንክ ውስጥ መካተታቸውን ለማወቅ ተችሏል፡፡ሹመቱ ተከትሎ የአቶ ገመቹና የአብርሃም (ዶ/ር) የቦርድ አባልነት ከባንኩ ውስጥ ጥያቄ ማስነሳቱን ለማወቅ ተችሏል፡፡ለአብነት ያህል አብርሃም (ዶ/ር) የሚመሩት የኢትዮጵያ ኤሌክትሪክ ኃይል የንግድ ባንክ ደንበኛና ተበዳሪ መሆኑ እየታወቀ፣ እሳቸው የቦርድ አባል ሆነው መሾማቸው የጥቅም ግጭት ያስነሳል ሲሉ ሪፖርተር ያናገራቸው አንድ ስማቸው እንዲጠቀስ ያልፈለጉ የባንኩ ኃላፊ ተናግረዋል፡፡በዚህም ሹመት ምክንያት ጉዳዩ ባንኩ ውስጥ መነጋገሪያ መሆኑን ኃላፊው አክለዋል፡፡አቶ ገመቹ ሹመቱን አልቀበልም ማለታቸው ቢታወቅም፣ የባንኩ የፋይናንስና የክዋኔ ኦዲት የሚመራው ኦዲተር መሥሪያ ቤት ኃላፊ ለቦርድ አባልነት መሾም እንዲሁ የጥቅም ግጭት ማስነሳቱ አይቀሬ መሆኑ መወሳቱ ታውቋል፡፡